વપરાશયુક્ત તમામ પ્લાસ્ટિકનું રિ-સાયકલીંગ કરીને રાજ્યને પ્લાસ્ટિકથી થતાં પ્રદૂષણથી બચાવવાની દિશામાં આગળ વધવા માટે સરકારે સંખ્યાબંધ નિર્ણયો લીધા છે. વિશ્વ પર્યાવરણ દિનની રાજ્યકક્ષાની ઉજવણી વખતે, મહાત્મા મંદિર-ગાંધીનગર ખાતે પરિસંવાદને ખુલ્લો મુકતાં મુખ્યમંત્રી વિજય રુપાણીએ તેની જાહેરાત કરી છે. જેમાં ખાસ કરીને કહેવાયું છે કે, ગુજરાતમાં પ્લાસ્ટિક બોટલ્સના રિ-સાયકલીંગ માટે રિવર્સ વેન્ડીંગ મશીનો મૂકાશે. ૫૦ માઈક્રોનથી ઓછી જાડાઈની પ્લાસ્ટિકની થેલીઓના ઉપયોગ કે વપરાશ ઉપર નિયંત્રણ લાવવા માટેના તલસ્પર્શી અભ્યાસ માટે ઉચ્ચસ્તરીય કમિટિની રચના કરાશે. એવી જ રીતે અમદાવાદને એર-પોલ્યુશન મુક્ત બનાવવા માટે એક ઉચ્ચ-સ્તરીય સમિતિ બનાવી છે, જેને એક જ મહિનામાં અહેવાલ સુપરત કરવા અંગે સૂચવ્યું છે.બીચને પ્લાસ્ટિક કચરા-મુક્ત બનાવાશે. પ્રદૂષ નિયંત્રણના નિયમોનું પાલન ન કરનાર સામે કડકાઈથી કાર્યવાહી કરવાનું નક્કી કરાયું છે.